רעידת אדמה בעוצמה של 4.2 דרגות הורגשה היום (שישי) בצפון הארץ, כשהמוקד היה צפון מזרחית לכנרת - כך נמסר מהמכון הגיאופיסי. הרעידה הורגשה בעיקר על ידי תושבי טבריה. לא דווח על נפגעים או על נזק שנגרם לרכוש, אולם תושבים דיווחו כי הרגישו את האדמה זזה. הרעש האחרון באזור הורגש ביום ראשון. במכון הגיאולוגי של ארצות הברית ה-USGS מדדו רעידה בעוצמה 2.9, ליד חוף מגדל שממערב לכנרת.
שירה מטבריה סיפרה היום כי "הייתה רעידה ממש חזקה, זזה לי המיטה", וספיר, גם היא תושבת העיר, העידה כי "זו הפעם הראשונה שהרגשתי רעידת אדמה. זה היה ממש חזק". בתחילת החודש הורגשו כמה רעידות אדמה שמקורן באזור הכנרת. עוצמת הרעשים נעה בין 2.8 ל-4.5 ברעידות שונות שהחזקות שבהן הורגשו גם באזור גוש דן.
הגיאולוג ד"ר אריאל היימן, מומחה לרעידות אדמה, מסר לוואלה! NEWS כי "קיים סיכוי גדול לרעידת אדמה חזקה בישראל שבה מאות ייהרגו והשאלה היא מתי". לדבריו, "אין לנו מושג אבל אנחנו יודעים לומר בוודאות שהיא אכן תתרחש. הרעידה תהיה בעוצמה של 7-6 ויותר, כמו שהיה באילת לפני כמה שנים. מבחינה גיאולוגית זה לא פרהיסטורית, זה לאחרונה".